Deputatul clujean Sabin Sărmaș este înlocuit cu nepotul lui Vasile Blaga, Sorin Moldovan. El a pierdut funcția de președinte al Comisiei pentru tehnologia informaţiei şi comunicaţiilor din Camera Deputaților. Ședința prin care și-a pierdut locul a fost convocată de către Alfred Simonis, președinte interimar al Camerei Deputaților. Dintre liberalii care au votat asupra înlocuirii din funcție, cinci s-au abținut și 23 au fost pentru.
Sărmaș a fost înlocuit de către bihoreanul Sorin Dan Moldovan, un alt deputat PNL Cluj. El este și vicepreședinte al Comisiei pentru apărare, ordine publică şi siguranţă naţională. Moldovan a intrat în politică prin unchiul său Vasile Blaga, fost președinte PNL.
"Bună ziua, dragi colegi
În ședința de astăzi, colegul nostru Sorin Moldovan a fost ales președinte al comisiei IT&C. Ședința a fost convocată de BP, nu am participat așa că nu pot să vă dau alte detalii. Cauza după cum e simplu de intuit vine din competiția în care am intrat împotriva lui Emil Boc la Cluj și evident tot ce se întâmplă sunt lucruri pe care mi le-am asumat de la bun început.
În ceea ce privește colaborarea noastră, a fost o reală plăcere și bucurie. Cred că am făcut împreună una dintre comisiile în care, dincolo de partide am fost buni colegi. Mulțumesc foarte mult pentru toate realizările obținute împreună, pentru tot sprijinul și pentru colegialitate, convins fiind că nu ne vom opri aici.
Îi urez mult succes lui Sorin.
Cu multă prietenie,
Sabin.", mesaj obținut de Media9, pe care Sabin Sărmaș l-a trimis colegilor de comisie.
Sabin Sărmaș a anunțat oficial că va candida independent la Primăria Cluj-Napoca. Până acum, doar Forța Dreptei îl susține. În trecut, el a mai fost președinte al Autorității pentru Digitalizarea României și consilier local pentru Cluj-Napoca.